Rijeka, 16. studenog 2020.g.

**OBJAVA ZA MEDIJE**

**ZNAČAJ ULOGE MUZEJA U POMAGANJU LJUDIMA DA BOLJE SHVATE SVIJET**

**TEMA JE OVOGODIŠNJE VIRTUALNE EUROPSKE MUZEJSKE KONFERENCIJE *NEMO***

**Ponedjeljak, 16. studenog 2020.g. prvi je dan održavanja virtualne NEMO europske muzejske konferencije pod nazivom *Značaj uloge muzeja*, koja se održava kao dio projekta Rijeka 2020 – Europska prijestolnica kulture, a u kojoj sudjeluje više od 1.500 sudionika iz preko 80 zemalja.**

Konferencija se održava do 19. studenog, a ovogodišnji *on-line* način održavanja konferencije, uslijed krize uzrokovane pandemijom COVIDA-19, omogućuje da se na jednom mjestu okupi još veći broj sudionika koji će se međusobno nadahnuti, osnažiti i steći nova znanja.

NEMO konferencija izvorno je trebala biti održana u Rijeci, no unatoč njenom on-line izdanju, mnogobrojni sudionici moći će doživjeti dio EPK programa. Naime, **organizirani su virtualni obilasci izložbi *Fiume Fantastika – Fenomeni grada* i *51000 Balthazargrad***, koje su trenutno postavljene u Exportu na Delti odnosno u Muzeju moderne i suvremene umjetnosti. Usto, četiri lokalna muzeja: **Muzej Grada Rijeke, MMSU, Pomorski i povijesni muzej Hrvatskog primorja i Prirodoslovni muzej Rijeka**, također se pridružuju posebnom panelu koji pozornost usmjerava na njihov rad.

**Irena Kregar Šegota**, direktorica RIJEKE 2020 naglašava kako su jedna od glavnih okosnica EPK programa u 2020. godini velike izložbe, pa su i riječki muzeji od samog početka uključeni u projekt Europske prijestolnice kulture te su pridonijeli njegovu uspjehu.

- *EPK program prilika je za drugačiji pristup razvoju publike u našim muzejima, za dosezanje šire zajednice, uključivanje volontera u muzejske programe i za stvaranje novih sinergija i suradnji između muzeja i drugih organizacija u kulturi. Nadalje, najveći infrastrukturni projekt, prenamjena nekadašnjeg industrijskog kompleksa Benčić u novi art-kvart, pružio je novi primjereniji dom riječkom Muzeju moderne i suvremene umjetnosti i Muzeju Grada Rijeke, a u sklopu istog projekta rekonstruira se i brod Galeb sa svojim stalnim muzejskim postavom o povijesti broda. Usto, Export na Delti, još jedna velika industrijska zgrada obnovljena u suradnji s Lučkom upravom u okviru projekta Europske prijestolnice kulture, domaćin je velikih izložbi te je postala jedan od najzanimljivijih galerijskih prostora u gradu.*

Kregar Šegota dodaje kako je suradnja NEMO-a i RIJEKE 2020 itekako pridonijela europskoj dimenziji projekta i ostaje jedno od važnih naslijeđa ove kulturne godine.

**Konferencija istražuje** **važnu** **ulogu koju muzeji imaju u pojašnjenju složenih tema**. **50 govornika iz 15 različitih zemalja** inspirira sudionike na druge načine prikazivanja tih tema, kroz tehnike kao što su pripovijedanje priča, muzejske laboratorije i slično te ih potiče na određene promjene.

Na posebnom panelu ispituju se i **izazovi koje je pandemija COVIDA-19 donijela muzejskom sektoru**, uključujući i prikaz početnih rezultata NEMO-vog praćenja utjecaja pandemije na muzejsku djelatnost.

Važnost povezivanja u ovim izazovnim vremenima je očita, poručuje **David Vuillaume**, predsjedatelj NEMO-a i objašnjava: - *Svaki je muzej u Europi jedinstven, ali se njih 30.000 suočava sa sličnim izazovima. Mreža poput NEMO-a pomaže im u pronalaženju zajedničkih odgovora, razmjene vrijednih iskustava te da budu prepoznati kao dio zajedničkog kulturnog kruga*.

Europska povjerenica za inovacije, istraživanje, kulturu, obrazovanje i mlade **Mariya Gabriel** naglašava pak kako muzeji imaju ključnu ulogu u našim društvima. – *Oni čuvaju povijest i kulturu, educiraju, zabavljaju i nadahnjuju. Izvor su jedinstva jer djeluju kao prostori za socijalnu interakciju i promišljanje*, ističe Gabriel.

Više informacija o NEMO - Europskoj muzejskoj konferenciji 2020. nalazi se na [www.europeanmuseumconference.org](http://www.europeanmuseumconference.org). NEMO konferenciju podržavaju **RIJEKA 2020**, program **Kreativna Europa** i **Povjerenik njemačke savezne vlade za kulturu i medije**.

NEMO - Mreža europskih muzejskih organizacija osnovana je 1992. godine kao neovisna mreža, koja predstavlja muzejsku zajednicu država članica Vijeća Europe. Članovi NEMO-a dio su zajednice od preko 30 000 muzeja širom Europe.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42